EU NAVFOR váttar sjórænaraálop út fyri Somalia Sjórænarar lupu á tvey fiskiskip í Indiskahavinum í somaliskum sjógvi í farnu viku. Hetta seinasta álopið undirstrikar, at hóttanin frá sjórænarum framvegis er til staðar í økinum. Tað eydnaðist ikki sjórænarunum at fáa nakað burturúr álopunum, tí manningin á fiskiskipunum hevði tryggjað seg so mikið væl við sonevnda“ Best Management Practices-háttinum” (BMP). EU NAVFOR, sum er sjórænara-eftirlitsstovnurin hjá ES, metir, at álopini á fiskiskipini vóru orkestreraði frá einum móðurskipi. Herfólk av einum herskipi hjá EU NAVFOR lupu á móðurskipið, handtóku manningina og løgdu hald á vápn. Síðan vórðu njósningarflogfør send inn í økið. Flaggskipið hjá EU NAVFOR, ESPS Navarra, fór eisini úr havnini í Mombasa við kós móti sama økinum. Eftir hesi seinastu álopini hevur EU NAVFOR sent út áminning til skip í økinum um at halda BM-ásetingarnar, sum snúgva seg um at maksimera trygdina fyri bæði manningar og skip, meðan tey sigla í økinum.